text: Et hjerte for alle
  15 december 2012 kl. 17.07
  Et storstilet projekt i Aabenraa har på blot fem år skaffet 2,5 millioner kroner til julehjælp i kommunen.
  150 frivillige knokler hele december med hygge om kommunens borgere på Store torv i Aabenraa - her er 10 hyggelige kopier af byens markante huse opstillet og herfra serveres gløgg og æbleskiver gratis til alle.
  Den gratis gestus får folk til lommerne, og indsamlingen til "værdigt trængende" i kommunen går strålende.
  På mandag deles de mange penge ud til vanskeligt stillede familier, så de også får en god jul.
  Ideen til "Et hjerte for alle" blev født for godt fem år siden - bl.a. af Jydske-Vestkystens daværende udgaveredaktør - og siden er der samlet 2,56 millioner kroner ind.
  Pengene deles ud i form af gavekort til butikker i Aabenraa Kommune.
  